



Ymgynghoriad ar Ffedereiddio’r Cyrff Llywodraethu yn Ysgolion Uwchradd Pencoedtre a Whitmore



*Gellir darparu’r ddogfen hon mewn Braille. Gellir darparu gwybodaeth mewn ieithoedd cymunedol eraill hefyd os oes angen.*

Cynnwys

[Context 3](#_Toc188966712)

[The Proposal 4](#_Toc188966713)

[Summary 4](#_Toc188966714)

[Why are we Proposing the Changes? 5](#_Toc188966715)

[Background 5](#_Toc188966716)

[Estyn 7](#_Toc188966717)

[What does it mean for your school 8](#_Toc188966718)

[The Federation Process 8](#_Toc188966719)

[Key steps 10](#_Toc188966720)

[Process for seeking views of stakeholders 12](#_Toc188966721)

[Consultation Process 12](#_Toc188966722)

[Responding to the proposal 12](#_Toc188966723)

[Key Delivery Dates 13](#_Toc188966724)

[Composition of governing body 14](#_Toc188966725)

[The benefits of Federation: 15](#_Toc188966726)

[Keys to a successful federation 15](#_Toc188966727)

[Challenges of federation 16](#_Toc188966728)

[Admission Arrangements 16](#_Toc188966729)

[Appendix 1 16](#_Toc188966730)

[FAQs 16](#_Toc188966731)

[Federation background 16](#_Toc188966732)

[Federation Guidance and Legal framework 17](#_Toc188966733)

[Key principles of Federation 17](#_Toc188966734)

[Advantages of Federation 18](#_Toc188966735)

[Risks of Federation 18](#_Toc188966736)

[Roles within Federation 18](#_Toc188966737)

[School identity 19](#_Toc188966738)

[Next steps 20](#_Toc188966739)

# Cyd-destun

Mae ffedereiddio ysgolion yn broses gyfreithiol sy’n galluogi ysgolion i gydweithio mewn proses strwythuredig ffurfiol drwy rannu Corff Llywodraethu a fydd yn gwneud penderfyniadau er budd ysgolion, staff a disgyblion y ffederasiwn hwnnw.

Daeth cyrff llywodraethu Ysgol Uwchradd Pencoedtre ac Ysgol Uwchradd Whitmore at Gyngor Bro Morgannwg ar y cyd ym mis Ionawr 2025 i ofyn am eu cymorth i ymgynghori ar ffederasiwn ffurfiol yn cynnwys y ddwy ysgol. Pe bai'n cael ei gymeradwyo, byddai'r ffederasiwn hwn yn dechrau o 1 Medi 2025.

Mae gan y ddau gorff llywodraethu presennol hanes cryf o gydweithio ac mae hyn yn cael effaith gadarnhaol ar y ddwy ysgol. Mae'r ymgynghoriad hwn yn cynnig sefydlu un Corff Llywodraethu i lywodraethu'r ddwy ysgol. Os caiff y cynnig hwn ei gymeradwyo, byddai’r ddwy ysgol yn parhau i gynnal eu hunaniaethau unigol o ran enw, diwylliant ac ethos, ac yn parhau i reoli eu cyllidebau unigol eu hunain.

Mae cyrff llywodraethu a Chyngor Bro Morgannwg yn gyfrifol am hyrwyddo safonau addysgol uchel ac am ddarparu addysg uwchradd effeithlon. Mae cael arweinwyr effeithiol yn ein hysgolion yn cael ei ystyried yn ganolog i'r cyfrifoldeb hwn. Mae'r ddogfen ymgynghori hon yn cyflwyno'r achos dros newid y trefniadau arwain a llywodraethu yn y ddwy ysgol. Mae'r ddogfen ymgynghori wedi'i pharatoi ar y cyd gan y cyrff llywodraethu gyda chefnogaeth gan yr awdurdod lleol. Prif bwrpas yr ymgynghoriad hwn yw darparu gwybodaeth a chasglu barn rhanddeiliaid a nodwyd. Mae atodiadau i'r ddogfen hon yn cyfeirio at yr amodau cyffredinol ar gyfer Ffedereiddio Ysgolion ac felly dylid eu darllen yn y cyd-destun priodol i ffedereiddio Ysgol Uwchradd Pencoedtre ac Ysgol Uwchradd Whitmore.

Nod y ddogfen ymgynghori hon yw darparu gwybodaeth am y ffederasiwn arfaethedig a gyflwynir gan y ddau gorff llywodraethu. Edrychwn ymlaen ar dderbyn eich barn ar y cynnig.

|  |  |
| --- | --- |
| Carole Tyley Cadeirydd y LlywodraethwyrYsgol Uwchradd Pencoedtre Ffordd Merthyr DyfanY BarriCF62 9YQ | Kathy Riddick Cadeirydd y LlywodraethwyrYsgol Uwchradd WhitmorePort Road WestY BarriCF62 8ZJ |

# Y Cynnig

## Crynodeb

Mae cyrff llywodraethu ysgolion uwchradd Pencoedtre a Whitmore, gyda chytundeb Cyngor Bro Morgannwg (yr ALl), yn cynnig defnyddio'r pwerau a roddwyd iddynt gan Reoliadau Ffedereiddio Ysgolion a Gynhelir (Cymru) 2014 i sefydlu Ffederasiwn Ysgolion Uwchradd Pencoedtre a Whitmore. Mae Ysgolion Uwchradd Pencoedtre a Whitmore ill dwy wedi’u lleoli yn y Barri.

Mae cyrff llywodraethu'r ddwy ysgol wedi ymrwymo i sicrhau bod y canlyniadau addysg cyson gorau yn cael eu cyflawni i'w disgyblion. Daeth trefniadau a roddwyd ar waith yn flaenorol i oruchwylio cydweithio'r ddwy ysgol a'r chweched dosbarth i ben gydag ymddeoliad y Pennaeth Gweithredol gwreiddiol yn 2022. Cafodd Pennaeth Ysgol Uwchradd Whitmore ei secondio i swydd Pennaeth Gweithredol dros dro ar draws y ddwy ysgol ym mis Ionawr 2024 a phenodwyd Pennaeth dros dro i gefnogi'r Pennaeth Gweithredol yn y ddwy ysgol. Mae'r strwythur newydd hwn yn gweithio'n dda ar draws y ddwy ysgol ac felly mae'n amserol ystyried datrysiad mwy parhaol i alluogi sefydlogrwydd mewn timau rheoli a llywodraethu. Mae Corff Llywodraethu Pencoedtre, yr ALl ac Estyn hefyd yn fodlon â'r trefniadau arwain newydd sydd eisoes wedi hwyluso cynnydd cadarnhaol.

Gan fod y trefniadau dros dro wedi bod yn gweithio'n dda ers bron i flwyddyn, y bwriad yw cael strwythur mwy parhaol i sicrhau y gall y ddwy ysgol barhau i ffynnu, a bod modd gwneud gwelliannau er budd yr holl fyfyrwyr a staff. Gwnaed y Prif Swyddog Gweithredol yn barhaol yn ddiweddar ac mae'r ddwy swydd Pennaeth Ysgol wedi cael eu hysbysebu. Byddai'r newid hwn hefyd yn cynnig sefydlogrwydd mewn timau rheoli a llywodraethu.

Mae cyrff llywodraethu'r ddwy ysgol wedi trafod y trefniadau arfaethedig gyda'r Awdurdod Lleol ac mae pawb yn cefnogi'r cynnig hwn. Gyda chweched dosbarth a rennir, ystyrir mai Pennaeth Gweithredol cyffredin, a rhai uwch arweinwyr yn ymgymryd â chyd-gyfrifoldebau, fyddai’n cyflawni’r canlyniadau gorau ar draws y ddwy ysgol, gan sicrhau'r strategaethau mwyaf priodol o ran newid a’r dull addysgu a dysgu fel y gall plant gael mynediad i'r un safon uchel o addysg a chymorth.

## Pam ydyn ni’n Cynnig y Newidiadau?

Mae'r cyrff llywodraethu’n cynnig y newid gan ein bod yn credu ei fod er budd gorau'r ddwy ysgol, gan gynnwys staff, disgyblion a chyrff llywodraethu. Mae'r newidiadau i'r arweinyddiaeth dros y misoedd diwethaf wedi gweld llawer o newidiadau cadarnhaol ac mae'r ddau gorff llywodraethu wedi ymrwymo i yrru hyn yn ei flaen.

Er y byddai'r ysgolion ffederal yn parhau i fod â'u hunaniaeth unigol eu hunain o ran enw, diwylliant ac ethos ac y byddent hefyd yn parhau i reoli eu cyllidebau eu hunain, mae'r broses hon yn cynnwys sefydlu un Corff Llywodraethu.

Nod y Ffederasiwn yw i’r ysgolion weithio mewn partneriaeth i:

* ddatblygu’r arfer rhagorol a rennir sy’n gwarantu profiadau ardderchog a mwy o gyfleoedd i ddisgyblion a staff.
* datblygu’r nodau a’r dulliau dysgu ac addysgu adfyfyriol cyffredin a fydd yn sicrhau bod y ddwy gymuned yn elwa o addysg o safon.

Bydd hyn yn sicrhau deilliannau cadarnhaol sylweddol a safonau gwell i bawb.

Enw arfaethedig y Ffederasiwn yw 'Ffederasiwn Ysgol Uwchradd Pencoedtre a Whitmore'.

Pe bai'r cynnig yn cael ei dderbyn, byddai'r Ffederasiwn yn weithredol o 1 Medi 2025.

# Cefndir

Mae Ysgol Uwchradd Pencoedtre ac Ysgol Uwchradd Whitmore ill dwy yn ysgolion rhyw cymysg yn dilyn ymgynghoriad ar [Drawsnewid Addysg Uwchradd yn y Barri](https://www.valeofglamorgan.gov.uk/cy/living/schools/Consultations/Consultation-on-Transforming-English-Medium-Secondary-Education-in-Barry.aspx), a arweiniodd yn llwyddiannus at ddarparu adeiladau newydd, hunaniaethau newydd a dalgylchoedd newydd.

Mae'r ddwy ysgol wedi gweithio ar sail gydweithredol anffurfiol ers peth amser. Mae'r dull cydweithredol hwn yn parhau i gael effaith gadarnhaol ar y ddwy ysgol.

Mae'r ddwy Ysgol wedi'u lleoli yn y Barri, Bro Morgannwg, dim ond 1.4 milltir oddi wrth ei gilydd.

**Llun 1: Ysgol Uwchradd Pencoedtre ar fap**



**Llun 2: Ysgol Uwchradd Whitmore ar fap** 

Mae Ysgol Uwchradd Pencoedtre yn ysgol gymunedol 11-18 cyfrwng Saesneg.

Mae nodweddion yr ysgol (2024) fel a ganlyn:

|  |  |
| --- | --- |
| Capasiti  | 1261 |
| Nifer Derbyn  | 210 |
| Disgyblion ar y gofrestr (Medi 2024) | 1191 |
| Prydau Ysgol am Ddim  | 38.8% |
| Presenoldeb yn ystod y flwyddyn | 75.1% |

Mae Ysgol Uwchradd Whitmore yn ysgol gymunedol 11-18 cyfrwng Saesneg.

Mae nodweddion yr ysgol (2024) fel a ganlyn:

|  |  |
| --- | --- |
| Capasiti  | 1128  |
| Nifer Derbyn  | 180 |
| Disgyblion ar y gofrestr (Medi 2024) | 1181 |
| Prydau Ysgol am Ddim  | 15.1% |
| Presenoldeb yn ystod y flwyddyn | 89.3% |

Estyn

Cafodd Ysgol Uwchradd Pencoedtre ei rhoi mewn mesurau arbennig ym mis Tachwedd 2022. Amlygodd yr adroddiad ddiffyg cyfeiriad strategol clir gan uwch arweinwyr gyda dryswch ynghylch rolau a chyfrifoldebau yn cael effaith ar wella agweddau pwysig ar yr ysgol. Paratôdd yr ysgol gynllun gweithredu ac mae eisoes wedi gwneud cynnydd i fynd i'r afael â'r argymhellion.

Nododd adroddiad Estyn Ysgol Uwchradd Whitmore (Mawrth 2022) fod 'Y pennaeth yn arweinydd ysbrydoledig a chymhellol sydd wedi ysgogi'r staff ac wedi creu ymdeimlad cryf o dîm. Gyda chefnogaeth arweinwyr uchel eu cymhelliant a Phennaeth Gweithredol, mae'r ysgol wedi sefydlu athroniaeth glir i sicrhau bod Ysgol Uwchradd Whitmore yn rhywle lle mae staff a disgyblion yn cydweithio'n effeithiol, yn mwynhau eu dysgu ac yn cyrraedd eu llawn botensial. Mae'r ysgol yn arbennig o fyfyriol ac uchelgeisiol ac mae ganddi ddisgwyliadau uchel ar gyfer pob agwedd ar ei gwaith.'

Gyda Whitmore yn meddu ar hanes ac arweinyddiaeth dda a Phencoedtre angen cymorth ychwanegol i wneud gwelliannau, mae'r trefniadau dros dro sydd wedi’u rhoi ar waith eisoes wedi gweld newidiadau cadarnhaol.

Drwy fynd i ffederasiwn, byddai’r ddwy ysgol yn parhau i gydweithio dan arweinyddiaeth a rennir i ddefnyddio eu cryfderau i wella safonau ledled y ffederasiwn a mynd ar ôl meysydd i’w gwella gyda’i gilydd. Drwy ffedereiddio dan un corff llywodraethu, gellid gwella ymhellach yr hinsawdd o ymddiriedaeth, gonestrwydd a pharodrwydd i gydweithio sydd eisoes yn bodoli. Bydd y corff llywodraethu yn sicrhau tegwch yn y gyfran o'r adnoddau a ddyrennir i bob ysgol.

# Beth mae hyn yn ei olygu i’ch ysgol chi?

Ni fydd unrhyw newid i hunaniaeth Ysgol Uwchradd Pencoedtre neu Ysgol Uwchradd Whitmore. Yr unig newid fyddai y bydden nhw’n yn gweithio gyda'i gilydd mewn partneriaeth ffurfiol o dan un corff llywodraethu. Bydd y cyrff llywodraethu presennol yn cael eu dirymu a’u disodli gan gorff llywodraethu newydd sengl gyda goruchwyliaeth strategol o’r ddwy ysgol. Bydd y Corff Llywodraethu presennol yn parhau tan 31 Awst 2025, a bydd y Corff Llywodraethu Ffederal newydd yn dod i rym o 1 Medi 2025.

Mae ysgolion mewn ffederasiwn yn cynnal eu cyllideb ddirprwyedig eu hunain, eu henw, eu cymeriad, gwisg ysgol ac ethos, a byddent yn gallu ymchwilio i’r manteision o rannu adnoddau megis cyfleusterau, TG, adeiladau ysgol ac ati.

Mae'r newidiadau i adnoddau ac arweinyddiaeth a roddwyd ar waith eisoes wedi cyflawni newidiadau cadarnhaol. Mae'r ddau gorff llywodraethu wedi ymrwymo i barhau â hyn wrth symud ymlaen. Mae gan y ffederasiwn hwn lawer o fanteision posibl eraill fel y nodir o dan yr adran manteision.

# Y Broses Ffedereiddio

**Polisi :**

Amcan polisi Llywodraeth Cymru yw hyrwyddo cydweithrediad rhwng pob rhan o’r system addysg i wella deilliannau. Mae ffedereiddio ysgolion yn ffordd fwy ffurfiol o ehangu’r cydweithio a hyrwyddo perthnasoedd gwaith agosach.

**Deddfwriaeth :**

Rheoliadau Ffedereiddio Ysgolion a Gynhelir (Cymru) 2014.

**Crynodeb :**

Mae ffedereiddio ysgolion yn broses gyfreithiol sy’n galluogi ysgolion i gydweithio drwy proses strwythuredig ffurfiol drwy rannu corff llywodraethu a fydd yn gwneud penderfyniadau er budd ysgolion, staff a disgyblion y ffederasiwn hwnnw. Rhaid mai'r rheswm pwysicaf dros ystyried ffederasiwn yw'r manteision a ddaw yn sgil trefniant o’r fath i blant a phobl ifanc yn yr ysgolion ffederal drwy wella’r ddarpariaeth addysgol. Gall ffederasiwn ddarparu sylfaen ar gyfer datblygiad a gwelliant hirdymor cynaliadwy.

I fod yn llwyddiannus, mae angen i ffederasiwn fod yn seiliedig ar ymrwymiad i weithio fel grŵp o ysgolion a pharodrwydd i wneud pethau’n wahanol er budd ychwanegol pob disgybl, eu lles a’u cyflawniadau.

Un o fanteision ffedereiddio, yw y bydd ysgolion sy’n ffedereiddio yn parhau yn eu cymunedau ac yn cadw eu hunaniaeth unigol. Fodd bynnag, bydd y cyrff llywodraethu presennol yn cael eu dirymu a’u disodli gan un corff llywodraethu newydd a fydd yn goruchwylio ac yn ysgwyddo cyfrifoldeb cyfartal am waith pob ysgol yn y ffederasiwn.

Mae aelodaeth corff llywodraethu ffederasiwn ysgolion bron yn union yr un peth ag aelodaeth corff llywodraethu arferol gyda phob rhanddeiliad yn cael ei gynrychioli, er bod mwy o hyblygrwydd o ran cyfrannau cynrychiolaeth pob categori o lywodraethwr.

Mae’r term ‘Ffederasiwn’ yn disgrifio cytundeb ffurfiol a chyfreithiol lle mae’r ysgolion ynghlwm yn gweithio gyda’i gilydd mewn partneriaeth ffurfiol o dan un corff llywodraethu. Bydd y cyrff llywodraethu presennol yn cael eu dirymu a’u disodli gan gorff llywodraethu newydd sengl gyda goruchwyliaeth strategol o’r ddwy ysgol.

Bydd Cyrff Llywodraethu Ffederal yn cynnwys uchafswm o 17 o lywodraethwyr, tra bod y ddau gorff llywodraethu presennol yn cynnwys 20 yr un. Mae unrhyw lywodraethwyr nad ydynt yn dod yn aelodau o'r corff llywodraethu llawn Ffederal newydd yn dal i gael cyfle i ddod yn aelodau o bwyllgor y corff llywodraethu. Bydd hyn yn cael ei reoli'n ofalus gyda chefnogaeth Cyngor Bro Morgannwg.

Ni fydd penderfyniad i ffedereiddio naill ai gan ysgolion neu ALlau yn trechu’r angen i ALl ymyrryd neu weithredu ar faterion gwella ysgolion neu drefniadaeth ysgolion.

**Ffeithiau allweddol :**

* Bydd yna un corff llywodraethu gyda goruchwyliaeth strategol o’r ddwy ysgol yn y ffederasiwn.
* Bydd pob ysgol yn cadw ei henw, ei chategori, ei chyllideb, ei staff ac yn dal i fod o fewn ei chymuned.
* Byddai pob ysgol yn cael ei harchwiliad Estyn ei hun, fodd bynnag mae’r rhain yn cael eu cydlynu fwyfwy i ddigwydd ar yr un pryd i ysgolion o fewn ffederasiwn i leihau unrhyw straen a tharfu.
* Gall corff llywodraethu ffederasiwn ddefnyddio adnoddau a staff ar draws y ffederasiwn i wella deilliannau addysgol pob disgybl.
* Rhaid cadw trywydd archwilio a chynhyrchu cyfrifon ar wahân ar gyfer pob ysgol yn y ffederasiwn.
* Ni all corff llywodraethu ffederasiwn ofyn i staff presennol weithio ar draws y ddwy ysgol yn y ffederasiwn, ond gallant negodi gydag undebau staff ysgol i weld a fydd modd cyflwyno contractau hyblyg.
* Gellid penodi staff newydd i weithio ar draws y ddwy ysgol yn y ffederasiwn.

# Camau allweddol

**Tabl 1: Amlinelliad o'r Broses Ffedereiddio**

|  |  |
| --- | --- |
| **Camau** | **Disgrifiad** |
| **Cam 1: Archwilio** | Ysgolion i archwilio rheswm dros ffedereiddio a cheisio cyngor ac arweiniad gan yr Awdurdod Lleol (ALl) gan gynnwys trafodaethau cynnar, cytundeb cyffredinol ar bwrpas ffedereiddio. Cyrff llywodraethu i hysbysu undebau staff a staff ysgol o'r prosesau a'r goblygiadau.Sefydlu gweithgor llywodraethwyr gyda chynrychiolwyr o'r ddwy ysgol i arwain y broses ffedereiddio gan y bydd aros am gyfarfodydd corff llywodraethu arferol yn gwneud y broses yn hirach. Pennu dyddiad ar gyfer dechrau’r ffedereiddio yn weithredol. |
| **Cam 2: Paratoi**  | Paratoi adroddiad ar gyfer y Cyrff Llywodraethu i ofyn am farn rhanddeiliaid (er cysondeb, dylid defnyddio'r un adroddiad ar gyfer pob ysgol, gydag adrannau'n ymdrin â materion ysgol-benodol).Llywodraethwyr ac ALl yn cytuno ar strwythur llywodraethu - aelodaeth a chyfansoddiad y corff llywodraethu ffederal (dylai cyrff llywodraethu ofyn am gyngor gan yr ALl a chytuno ar enw i'r ffederasiwn).Cyrff llywodraethu i archwilio strwythur staffio a datblygiad tymor hwy strwythur y ffederasiwn. Materion ariannol ac AD yn cael eu harchwilio a'u trafod rhwng ALlau a chyrff llywodraethu. Ystyried amserlen ar gyfer ethol a phenodi llywodraethwyr i'r corff llywodraethu ffederal er mwyn hwyluso cynnydd yn nes ymlaen. |
| **Cam 3: Adrodd a cheisio barn** | Llunio adroddiad ar ffedereiddio a symud ymlaen i geisio barn rhanddeiliaid gan gynnwys pennu dyddiad ar gyfer ffedereiddio y mae'n rhaid iddo fod 125 diwrnod o'r dyddiad y cyhoeddir cynigion. Ni ddylai dyddiad y ffedereiddio fod yn llai na 125 diwrnod (lleiafswm o 4 mis) ar ôl cyhoeddi'r cynigion. |
| **Cam 4: Diffinio** | Dylai arweinwyr ysgolion, a chyrff llywodraethu gysylltu a * dechrau cwmpasu a diffinio rolau arweinyddiaeth ar draws y ffederasiwn.
* dechrau paratoi disgrifiadau swydd a chontractau ar gyfer unrhyw swyddi a rolau newydd
* paratoi strwythur staffio arfaethedig
 |
| **Cam 5: Gweithredu ar ôl ceisio barn rhanddeiliaid** | Rhaid i gyrff llywodraethu ystyried ymatebion a chyhoeddi crynodeb o'r ymatebion ynghyd â sylwadau'r ALl ar wefan yr ALl. Rhaid i'r corff llywodraethu hefyd gyhoeddi crynodeb o'r ymatebion ynghyd â sylwadau'r ALl ar wefan yr ALl.  |
| **Cam 6: Gweithredu**  | Penderfyniad terfynol ar ffedereiddio, a chyhoeddi'r penderfyniad ar wefan yr ALl. Anfon copïau o’r penderfyniad i unrhyw ALl perthnasol arall; pennaeth pob ysgol sydd wedi'i chynnwys yn y cynnig ffedereiddio; llywodraethwyr sefydledig ac unrhyw Ymddiriedolwr (os yn briodol); awdurdod yr esgobaeth neu unrhyw gorff crefyddol arall (os yn briodol) ac unrhyw berson arall y maen nhw’n ei ystyried yn briodol. Dylai llywodraethwyr gysylltu â'r ALl a'r esgobaeth (os yn briodol) dros yr Offeryn Llywodraethu newydd ac ethol a phenodi llywodraethwyr newydd. Rhaid anfon copi o'r offeryn llywodraethu newydd at Weinidogion Cymru. |
| **Cam 7: Esblygu** | * Mae un corff llywodraethu yn cyfarfod i ethol cadeirydd ac is-gadeirydd.
* Rolau staff newydd ar waith (strwythur a phroses Rheoli Perfformiad).
* Mae'r Cynllun Gwella Ysgolion yn targedu adnoddau ac arbenigedd i godi safonau ar draws y ffederasiwn.
* Calendrau a phrosesau proffesiynol wedi'u halinio.
* Edrych ar sut y gall technolegau newydd gefnogi datblygiad y ffederasiwn.
 |
| **Cam 8: Ymwreiddio**  | Cyfleoedd i adnoddau a staffio gael eu defnyddio'n hyblyg i godi safonau yn ysgolion y ffederasiwn.  |
| **Cam 9: Datblygu Strategol** | * Trosolwg o drefniadau ffedereiddio a'r effaith ar safonau a chapasiti gwella ysgolion.
* Cyfleoedd ehangach ar gyfer datblygiad proffesiynol yr holl staff yn cael eu gweithredu.
* Arferion, prosesau, polisïau a dogfennaeth enghreifftiol ar waith.
 |

# Proses ar gyfer ceisio barn rhanddeiliaid

## Y Broses Ymgynghori

Mae'n ofyniad statudol i geisio barn rhanddeiliaid ar gynigion ffedereiddio, p'un ai a yw'r ffederasiwn wedi'i gynnig gan gyrff llywodraethu’r ysgolion priodol neu'r ALl. Yn yr achos hwn, mae'r Cyrff Llywodraethu ar gyfer y ddwy ysgol yn cynnig sefydlu ffederasiwn gyda chefnogaeth gan Gyngor Bro Morgannwg ar y broses ymgynghori.

Mae'r ddogfen hon yn cynrychioli cyfrifoldeb y Cyngor o dan Reoliad Ffedereiddio Ysgolion a Gynhelir (Cymru) 2014 i ymgynghori â rhanddeiliaid priodol.

Prif bwrpas y ddogfen hon yw darparu gwybodaeth a chasglu barn rhanddeiliaid a nodwyd.

Bydd y Cyrff Llywodraethu yn gofyn am farn y rhanddeiliaid canlynol:

* Disgyblion, staff, llywodraethwyr a rhieni/gwarcheidwaid y ddwy ysgol
* Cymdeithasau staff addysgu a chymorth

Bydd y ddogfen ymgynghori hefyd yn cael ei dosbarthu i'r canlynol:

|  |  |
| --- | --- |
| Staff (addysgu/nad ydynt yn addysgu) yn Ysgolion Uwchradd Whitmore a Phencoedtre | Cyrff Llywodraethu Ysgolion Uwchradd Whitmore a Phencoedtre |
| Rhieni/Gofalwyr a Gwarcheidwaid plant yn Ysgolion Uwchradd Whitmore a Phencoedtre | Cyngor Tref y Barri  |
| Gwasanaeth Addysg ar y Cyd Consortiwm Canolbarth y De | Cynghorwyr Lleol |
| Estyn  | Ysgolion Cynradd ac Uwchradd Cyfagos ym Mro Morgannwg  |
| Gwasanaeth Addysg ar y Cyd Consortiwm Canolbarth y De |   |

## Ymateb i'r cynnig

Bydd corff llywodraethu'r ddwy ysgol yn sicrhau bod yr ymgynghoriad hwn yn ystyrlon, yn berthnasol ac yn briodol i'r holl randdeiliaid dan sylw. Gan y teimlir bod y cynnig er budd gorau'r ysgolion, mae gan y corff llywodraethu ddyletswydd gofal i sicrhau bod y cynnig yn glir, yn dryloyw ac yn adlewyrchu'r rhai yr effeithir arnynt. Mae hon yn weledigaeth y gellir ond ei gwireddu trwy weithio mewn partneriaeth â Chyngor Bro Morgannwg, rhieni, staff a disgyblion yn ogystal â'r gymuned ehangach a wasanaethir.

Mae cyrff llywodraethu'r ddwy ysgol wedi cyfarfod â'r awdurdod lleol (Cyngor Bro Morgannwg) ac mae pawb yn cefnogi'r cynnig.

Os derbynnir y cynnig, bydd y Ffederasiwn yn dod i rym ar 1 Medi 2025.

Bydd yr ymgynghoriad hwn yn rhedeg o **3 Mawrth - 14 Ebrill 2025** ac mae’n gyfle i bob ymgynghorai holi cwestiynau a gwneud sylwadau a gaiff eu hystyried gan y corff llywodraethu wrth benderfynu ar y ffordd ymlaen.

Mae'r adran hon hefyd yn cynnwys dolen i'r arolwg ar-lein a chyfeiriad rhadbost os hoffech gyflwyno ymateb drwy'r post. Gellir dod o hyd i'r ffurflen ymateb o dan [Adran 8](#A8).

****Dylid derbyn yr holl adborth yn ysgrifenedig erbyn 14 Ebrill 2025 er mwyn iddo allu cael ei ystyried fel rhan o'r ymgynghoriad hwn. Ni ellir ystyried unrhyw ymatebion a dderbynnir ar ôl y dyddiad hwn. Bydd yr holl ymatebion yn cael eu cydlynu gan Gyngor Bro Morgannwg ar ran y corff llywodraethu i'w hystyried. Gellir cwblhau ymatebion ar-lein gan ddefnyddio'r ffurflen ymateb ar-lein neu fel arall trwy lenwi'r ffurflen ymateb i'r ymgynghoriad a’i dychwelyd i'r cyfeiriad a ddarparwyd.****

##

## Dyddiadau Allweddol

Mae'r llinell amser ar gyfer y Ffedereiddio arfaethedig wedi'i amlinellu isod:

3 Mawrth 2025 – 14 Ebrill 2025

Ymgynghoriad 6 wythnos

Ystyried Ymatebion i'r ymgynghoriad

4 Ebrill - 5 Mai 2025

Cyhoeddi crynodeb o'r ymatebion ynghyd â sylwadau'r ALl ar wefan yr ALl

19 Mai 2025

Penderfyniad terfynol ar ffedereiddio, a chyhoeddi'r penderfyniad ar wefan yr ALl

2 Mehefin 2025

Llywodraethwyr i gysylltu â'r ALl a'r esgobaeth (os yn briodol) dros yr Offeryn Llywodraethu newydd ac ethol a phenodi llywodraethwyr newydd. Rhaid anfon copi o'r offeryn llywodraethu newydd at Weinidogion Cymru.

Mehefin 2025

Mehefin 2025

Un corff llywodraethu yn cyfarfod i ethol cadeirydd ac is-gadeirydd

Ffederasiwn wedi'i sefydlu'n llawn

Medi 2025

## Cyfansoddiad y corff llywodraethu

Mae'r tabl isod yn rhoi manylion aelodaeth bresennol corff llywodraethu Ysgolion Uwchradd Pencoedtre a Whitmore ac opsiwn posibl ar gyfer aelodaeth y corff llywodraethu Ffederal newydd (colofn lwyd).

**Tabl 2: Opsiynau corff llywodraethu ffederal Ysgol Uwchradd Pencoedtre ac Ysgol Uwchradd Whitmore**

|  |  |  |  |  |
| --- | --- | --- | --- | --- |
| **Math y llywodraethwr** | **Isafswm** | **Uchafswm** | **Pencoedtre a Whitmore cyfredol** | **Ffederal** |
| Rhiant | 2 (1 fesul ysgol) | 4 (2 fesul ysgol) | 6  | 4  |
| AALl | 2  | 4  | 5 | 4  |
| Athro | 1 | 2  | 2  | 2  |
| Staff | 1 | 2  | 1 | 2  |
| Cymuned | 2  | 4  | 5 | 4  |
| Pennaeth | 1 | 2  | 1 | 1 |
| **Cyfanswm** | **15** | **17** | **20** | **17** |

## Manteision Ffedereiddio:

* Cysondeb y fethodoleg dysgu ac addysgu.
* Symleiddio polisïau a strwythurau.
* Rhannu arfer da, deunyddiau paratoi ac adnoddau.
* Gwell cyfleoedd ar gyfer gweithgareddau disgyblion – ehangu dewis y cwricwlwm ac opsiynau i fyfyrwyr wrth i ysgolion ddod ynghyd i ddarparu mynediad i’w cyrsiau a’u cyfleusterau ei gilydd, gan arwain at welliannau i ansawdd y dysgu i staff a disgyblion.
* Mwy o gyfleoedd ar gyfer datblygiad proffesiynol staff.
* Mwy o gyfle i ddatblygu rheolwyr canol.
* Mae gan ysgolion opsiynau i ddewis uwch strwythur arwain i weddu i'w hamgylchiadau gan arwain at recriwtio staff a phenaethiaid yn haws, yn enwedig os oes anawsterau wedi bod o’r blaen.
* Cyfleoedd arwain ysgolion y tu hwnt i un ysgol.
* Cyfleoedd i greu rolau newydd y gellir eu rhannu ar draws ysgolion h.y. bwrsar, Technegydd TGCh, athro drama, athrawon peripatetig.
* Cyfleoedd cymdeithasol gwell i ddisgyblion.
* Cyfleoedd i fanteisio i'r eithaf ar adnoddau ac arbenigedd proffesiynol, yn enwedig lle mae anawsterau ariannol neu niferoedd isel o ddisgyblion, a sicrhau effeithlonrwydd ariannol drwy arbedion maint.
* Ychwanegu capasiti a chefnogi effeithlonrwydd trwy ddarparu arbedion maint ar gyfer ymgymryd â gweithgareddau allweddol.
* Hyrwyddo lles ehangach myfyrwyr drwy greu potensial i ddod â gwasanaethau bugeiliol, iechyd, gyrfaoedd, ieuenctid ac eraill ynghyd i fodloni eu hanghenion cyffredinol.
* Cefnogi ysgolion sy’n cael trafferthion.
* Gall ysgolion â chryfderau gyfrannu at ddysgu eraill.
* Cefnogi gwelliant ysgolion trwy alluogi ysgolion i fanteisio ar adnoddau ysgolion eraill i ddatrys problemau, rhannu arbenigedd, codi disgwyliadau a bodloni anghenion grwpiau penodol o ddisgyblion.
* Potensial i recriwtio llywodraethwyr yn well gyda llai o rolau llywodraethwyr gwag.

## Yr allweddi i ffedereiddio llwyddiannus

* Adeiladu ymddiriedaeth rhwng ALlau, llywodraethwyr a chymunedau ysgolion, sy'n hanfodol i lwyddiant ffederasiynau - rhaid ei meithrin ar bob lefel o reolaeth.
* Ymrwymiad amser ac adnoddau pob ysgol dan sylw.
* Gweledigaeth a phwrpas cyffredin o'r hyn sydd angen ei wneud.
* Hunaniaeth gyffredin rhwng ysgolion e.e. agosrwydd daearyddol a nodau cyffredin ar weithgareddau cwricwlaidd ac allgwricwlaidd
* Arweinyddiaeth a strwythurau rheoli clir.
* Amser digonol i bob parti fod yn gyfforddus â’r newidiadau arfaethedig.
* Pawb i deimlo fel partneriaid cyfartal.
* Ymdeimlad o berchnogaeth o broses gan yr ysgolion.
* Cyfathrebu da gyda rhieni a staff o ran y newidiadau y bydd ffedereiddio’n eu gweithredu.

Heriau ffedereiddio

* Llwyth gwaith cynyddol i lywodraethwyr ar y dechrau ac yn ystod y flwyddyn gyntaf.
* Pryder cychwynnol ymhlith llywodraethwyr, rhieni a staff - yr amser sydd ei angen i’r ffederasiwn gael ei weithredu’n llawn.

Mae'r ddau Gorff Llywodraethu wedi bod yn gweithio'n llwyddiannus ar sail gydweithredol ers dros flwyddyn ac mae'r trefniadau wedi bod yn gweithio'n llwyddiannus ar gyfer y ddwy ysgol.

## Trefniadau Derbyn

Bydd trefniadau derbyn y ddwy ysgol yn aros yr un fath. Yr Awdurdod Lleol yw'r awdurdod derbyn ar gyfer y ddwy ysgol. Bydd rhieni yn gwneud cais am le i'w plentyn mewn ysgol o'u dewis, heb ystyried y trefniadau ffedereiddio, gan fod y naill ysgol yn y ffederasiwn yn ysgol ar wahân. Mae trefniadau, gweithdrefnau a meini prawf gordanysgrifio arferol y Cyngor yn berthnasol i'r ddwy ysgol wrth wneud cais ar gam trosglwyddo blwyddyn 6 neu i drosglwyddo yn ystod y flwyddyn.

# Atodiad 1

##  Cwestiynau Cyffredin

### Cefndir y Ffedereiddio

**Beth yw cefndir y Ffedereiddio?**

* Mae ffedereiddio ysgolion yn broses gyfreithiol sy’n galluogi ysgolion i gydweithio drwy proses strwythuredig ffurfiol drwy rannu corff llywodraethu a fydd yn gwneud penderfyniadau er budd ysgolion, staff a disgyblion y ffederasiwn hwnnw.
* Nid yw'r cysyniad o ysgolion yn rhannu corff llywodraethu yn newydd. Cyn cychwyn darpariaethau yn Neddf Safonau a Fframwaith Ysgolion 1998 ('Deddf 1998'), a’i gwnaeth yn ofynnol i bob ysgol gael ei chorff llywodraethu ei hun, roedd ysgolion yn gallu rhannu corff llywodraethu.
* Mae ffederasiwn yn strwythur llywodraethu cyfreithiol lle bydd rhwng dwy a chwe ysgol yn rhannu corff llywodraethu. Bydd yr ysgolion yn cadw eu hunigolrwydd, enw, ethos, cyllideb a gwisg ysgol, ond gallent rannu adnoddau, cyfleusterau ac arfer da.

**Pam dylai ysgolion ffedereiddio?**

* Bydd cydweithio drwy strwythur un corff llywodraethu yn galluogi ysgolion i godi safonau a chynnal darpariaeth addysg leol drwy rannu adnoddau, staff, arbenigedd a chyfleusterau, ynghyd ag arfer gorau. Bydd un corff llywodraethu hefyd yn cynnig mecanwaith effeithiol ac atebol i’r ysgolion gronni adnoddau, gan gynnwys staff a chyllidebau, yn rhyddhau capasiti yn yr uwch dîm rheoli ac yn cyflawni arbedion maint ac effeithlonrwydd.

**Beth yw ffedereiddio corff llywodraethu ysgol?**

* Ysgolion yn dod ynghyd o dan un corff llywodraethu i annog gwelliant yn yr ysgolion, rhannu arfer gorau, staff a chyfleusterau, a darparu gwell gwerth am arian.
* Mae ysgolion sy'n ffedereiddio’n parhau i fod yn endidau cyfreithiol ar wahân gyda'u cyllidebau, enw, cymeriad, ethos a gwisg ysgol eu hunain.

**A yw'r ffederasiwn hwn wedi’i ysgogi gan leihau costau?**

Mae'r ffederasiwn hwn yn dibynnu'n llwyr ar yr arweinyddiaeth bresennol yn gweithio'n dda ar draws y ddwy ysgol, ac mae angen strwythur mwy parhaol i sicrhau bod y rheolaeth effeithiol honno'n parhau.

### Canllaw a Fframwaith Cyfreithiol Ffedereiddio

**Beth am ganllaw ar Ffedereiddio gan fod hwn yn gysyniad newydd?**

* Mae Cylchlythyr Cyfarwyddyd Llywodraeth Cymru dyddiedig 2 Mehefin 2023, ‘Proses ffedereiddio ysgolion a gynhelir yng Nghymru’ yn darparu canllawiau i gyrff llywodraethu ac awdurdodau lleol.

**Beth yw'r fframwaith cyfreithiol ar gyfer y Ffedereiddio?**

* Mae'r ddarpariaeth gyfreithiol i ffedereiddio wedi'i chynnwys yn Rheoliadau Ffedereiddio Ysgolion a Gynhelir (Cymru) 2014.

### Egwyddorion allweddol Ffedereiddio

**Beth yw prif egwyddorion Ffedereiddio?**

* Mae sefydlu a datblygu Ffederasiwn yn gofyn am lefel uchel o ymddiriedaeth rhwng llywodraethwyr, ysgolion a'u cymunedau. Mae hefyd yn gofyn am barodrwydd i weld potensial partneriaeth ffurfiol ac ar yr un pryd sylweddoli a chydnabod bod y bartneriaeth yn cryfhau yn hytrach na bygwth nodweddion a rhinweddau ysgolion unigol oddi mewn iddi.
* Ymrwymiad i weithio fel grŵp o ysgolion a pharodrwydd i wneud pethau'n wahanol er budd ychwanegol pob disgybl, eu lles a'u cyflawniadau, a datblygiad yr holl ysgolion a'u cymunedau.

### Manteision Ffedereiddio

**Beth yw'r gyrwyr a'r manteision disgwyliedig o ffedereiddio?**

* Gwella ysgolion - dysgu a phrofiadau cymdeithasol ehangach i'r plant sy'n arwain at fwy o ddewis i ddisgyblion, gwelliant yng nghynnydd a chyflawniad disgyblion ac felly safonau uwch.
* Rhannu adnoddau gan gynnwys arbenigedd, arfer gorau, deunyddiau a chyfleusterau addysgu a dysgu.
* Mwy o bwyslais a ffocws cliriach ar arweinyddiaeth a rheolaeth strategol gan gynnwys strwythurau.
* Cyfleoedd newydd a hyblygrwydd i staff gydweithio, lleihau unigedd a gwella datblygiad proffesiynol.
* Ehangu safbwyntiau llywodraethwyr a chyfuno arbenigedd llywodraethwyr a "chyfalaf cymdeithasol".
* Osgoi dyblygu ymdrech gan felly hybu arbedion maint gwell.
* Mae ysgolion ffederal yn aros o fewn eu cymunedau.

### Risgiau Ffedereiddio

**Beth yw'r risgiau sy'n gysylltiedig â Ffedereiddio?**

* Canfyddiad o golli hunaniaeth ysgol unigol.
* Anawsterau sefydliadol posibl wrth ddarparu cwricwlwm ar draws nifer o safleoedd.
* Costau teithio uwch os yw staff a disgyblion yn symud rhwng ysgolion i ddarparu cwricwlwm ehangach a gweithgareddau y tu allan i'r ysgol.
* Problemau gyda chyflogaeth ac amodau gwasanaeth staff.
* Her y berthynas rhwng llywodraethwyr, Pennaeth/Penaethiaid a staff sy'n gweithio ar draws nifer o ysgolion.

### Rolau o fewn Ffederasiwn

**Beth yw rôl llywodraethwyr mewn Ffederasiwn?**

* Ystyried holl fanteision a risgiau Ffederasiwn ac yna penderfynu a ddylid bwrw ymlaen ai peidio.
* Nodi sbardunau ar gyfer newid h.y. gwella ysgolion.
* Ceisio ac ystyried gwybodaeth am berfformiad, cyllid ac adeiladau ysgolion ym mhob ysgol fel bod penderfyniadau cadarn yn cael eu gwneud ar sail tystiolaeth.
* Yn barod i dderbyn newid a chydweithio i wella ysgolion.
* Nodi grŵp bach o lywodraethwyr i weithio gyda'r ALl ar gynnig cychwynnol.
* Deall yn glir bod corff llywodraethu ffederal yn gyfrifol am bob ysgol o fewn y ffederasiwn.

**Beth yw rôl yr Awdurdod Lleol (ALl) yn y Ffederasiwn?**

* Cael syniad clir o'u cynlluniau trefniadaeth ysgolion ar gyfer y dyfodol a sut mae ffederasiwn yn ffitio i mewn i hynny.
* Mynegi’r cynlluniau hyn i lywodraethwyr.
* Cynghori a chefnogi llywodraethwyr
	+ Siarad am opsiynau a manteision;
	+ Casglu gwybodaeth;
	+ Paratoi adroddiad; a
	+ Sicrhau cydymffurfiaeth â’r gyfraith.
* Cydnabod y bydd angen i nifer o wasanaethau fod yn rhan o’r broses er mwyn sicrhau ffederasiwn llwyddiannus:
	+ Gwella ysgolion;
	+ Anghenion Dysgu Ychwanegol;
	+ Adnoddau dynol;
	+ Cyllid; a
	+ Chymorth i Lywodraethwyr.

**Beth sy'n digwydd i'r cyrff llywodraethu presennol os penderfynwn fwrw ymlaen â'r Ffederasiwn?**

* Ar y dyddiad ffedereiddio bydd cyrff llywodraethu Ysgolion Uwchradd Pencoedtre a Whitmore yn cael eu diddymu a sefydlir y corff llywodraethu ffederal newydd.
* Rhaid i'r corff llywodraethu ffederal gynnwys dim llai na 15 a dim mwy na 17 o lywodraethwyr.

**Beth fydd yn digwydd i staff o fewn Ffederasiwn, a fydd eu hamodau gwasanaeth yn newid?**

Ni fyddai telerau ac amodau unrhyw staff yn newid o ganlyniad i'r ffederasiwn hwn. Does dim disgwyl i staff weithio ar draws y ddwy ysgol. Yr unig beth fyddai'n newid yw y gallai unrhyw rolau newydd ar ôl ffedereiddio gynnwys darpariaeth i weithio ar draws safleoedd.

Bydd cynllunio strategol ac ariannol yn golygu y gall swyddi gael eu diogelu’n well mewn unrhyw gyfnod o grebachu ac y gellir manteisio ar staff arbenigol hyd yr eithaf. Gall y corff llywodraethu ffederal benodi staff newydd i weithio yn y ddwy ysgol yn y Ffederasiwn, gallai hyn gynnwys staff addysgu a chymorth a rennir.

### Hunaniaeth ysgol

**A fydd fy ysgol yn colli ei hunaniaeth mewn Ffederasiwn?**

Na, ond bydd yr ysgolion yn rhannu un corff llywodraethu. Bydd yr ysgolion yn cadw eu statws cyfreithiol ar wahân, bydd ganddynt eu cyllidebau eu hunain, a byddant yn cael eu harolygiadau Estyn eu hunain. Er y bydd y naill ysgol yn cadw cyfrifoldeb am ei chyllideb ei hun, mae sgôp, drwy’r un corff llywodraethu, i gyfuno cyllidebau ar draws yr ysgolion yn y Ffederasiwn.

### Y camau nesaf

**Beth sy'n digwydd i'r ddwy ysgol ar ôl Ffedereiddio?**

Mae ysgolion sy'n rhan o Ffederasiwn yn parhau’n endidau cyfreithiol ar wahân ac yn cadw eu cyllidebau ar wahân eu hunain.

**A fydd yr ysgol yn dod yn ysgol pob oed?**

Na, ni fydd yr ysgol yn dod yn ysgol pob oed o ganlyniad i'r ffedereiddio hwn. Mae ysgolion sy'n rhan o Ffederasiwn yn parhau’n endidau cyfreithiol ar wahân ac yn cadw eu cyllidebau ar wahân eu hunain.

**A fydd y trefniadau derbyn yn newid o ganlyniad i'r ffedereiddio hwn?**

Na, bydd y trefniadau derbyn yn aros yr un fath. Byddant yn parhau i gael eu rheoli gan yr Awdurdod Lleol.

**Beth fydd yn digwydd i'r chweched dosbarth?**

Ni fydd unrhyw newidiadau i'r chweched dosbarth a rennir. Bydd derbyniadau’n cael eu rheoli gan yr Awdurdod Lleol heb unrhyw newidiadau.

**Beth yw’r trefniadau Arolygu ar gyfer ysgolion mewn Ffederasiwn?**

Y sefyllfa gyfreithiol bresennol yw bod ysgolion unigol yn cael eu harolygu yn unol â chylch 6 mlynedd Estyn. Fodd bynnag, cynigir newid y Rheoliadau i alluogi i bob ysgol o fewn Ffederasiwn gael eu harchwilio ar yr un pryd yn y dyfodol er cysondeb.

**Beth sy'n digwydd gyda derbyniadau ar ôl ffedereiddio?**

Bydd trefniadau derbyn y ddwy ysgol yn aros yr un fath. Yr Awdurdod Lleol yw'r awdurdod derbyn ar gyfer y ddwy ysgol. Mae trefniadau, gweithdrefnau a meini prawf gordanysgrifio arferol y Cyngor yn berthnasol i'r ddwy ysgol wrth wneud cais ar gam trosglwyddo blwyddyn 6 neu i drosglwyddo yn ystod y flwyddyn.